“ฟินันเซียฯ” มอง SMT ไตรมาส 4 ฟื้น! หนุนกำไรทั้งปี แตะ 217 ลบ. ชูเป้า 8 บ.
“ฟินันเซียฯ” แนะ “ซื้อ” SMT ชูเป้า 8 บ. มองกำไรไตรมาส 4 ฟื้นแตะ 51 ลบ. คาดหนุนกำไรทั้งปีโต 166% แตะ 217 ลบ. ลุ้นปี 65 โตต่อจากคำสั่งซื้อที่เข้ามาต่อเนื่อง

5 พ.ย. 2564

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (5 พ.ย. 2564) โดยประเมินบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ว่า แม้กำไรสุทธิไตรมาส 3/2564 จะเท่ากับ 57 ล้านบาท เพิ่มขึ้น 1% จากไตรมาสก่อน และเพิ่มขึ้น 31.40% จากงวดเดียวกันของปีก่อน ซึ่งหากไม่รวม FX Gain ที่ 1.60 ล้านบาท และ Derivative Loss ที่ 2.70 ล้านบาท จะมีกำไรปกติเท่ากับ 58 ล้านบาท เพิ่มขึ้น 6.20% จากไตรมาสก่อน และเพิ่มขึ้น 37.90% จากงวดเดียวกันของปีก่อน เท่ากับคาดการณ์ (ทางฝ่ายวิจัยคาดไว้ 58 ล้านบาท)
โดยรายการที่ทำให้กำไรใกล้เคียงคาดการณ์คือ รายได้อื่นที่สูงขึ้น ซึ่งส่วนใหญ่มาจากกำไรขายเศษซาก และกำไรขายสินทรัพย์ที่ไม่ได้ใช้งาน ดังนั้นหากพิจารณาเฉพาะผลการดำเนินงานหลัก Operating Profit จะพบว่าต่ำกว่าคาด 12% อยู่ที่ 49 ล้านบาท (ทางฝ่ายวิจัยคาดไว้ 56 ล้านบาท) ลดลง 5.60% จากไตรมาสก่อน แต่ยังโต 16.80% จากงวดเดียวกันของปีก่อน แม้อัตรากำไรขั้นต้นจะทำได้ดีอยู่ที่ 22.80% เพิ่มขึ้นจาก 20.20% ในไตรมาส 2/2564 และ 20.40% ในไตรมาส 3/2564 มาจาก Product Mix แต่สิ่งที่ต่ำกว่าคาดคือ รายได้ลดลง 12.20% จากไตรมาสก่อนแต่โต 5.80% จากงวดเดียวกันของปีก่อน เพราะถูกกระทบจากปัญหา Lead Time วัตถุดิบที่ยาวขึ้น
ส่วนค่าใช้จ่ายยังอยู่ในระดับสูง ซึ่งเพิ่มขึ้น 2.40% จากไตรมาสก่อน และเพิ่มขึ้น 19.20% จากงวดเดียวกันของปีก่อน แม้ไม่มีค่าบริจาคเหมือนไตรมาส 2/2564 แต่ยังมีการสำรองค่าใช้จ่ายแปลง ESOP ทำให้ SG&amp;A to Sale ขยับขึ้นเป็น 13.60% จาก 11.70% ในไตรมาส 2/2564 และ 12.10% ในไตรมาส 3/2563
อย่างไรก็ดีแม้ทางฝ่ายวิจัยจะผิดหวังกับรายได้ที่ต่ำคาดในไตรมาส 3/2564 แต่บริษัทระบุว่าปัญหา Lead Time วัตถุดิบได้คลี่คลายลง จึงคาดรายได้จะกลับมาฟื้นในไตรมาส 4/2564 ทั้งนี้บริษัทตั้งเป้ารายได้ปี 2564 อยู่ที่ 2.50 พันล้านบาท เพิ่มขึ้น 30% จากงวดเดียวกันของปีก่อน และงวด 9 เดือนแรกของปี 2564 ทำไปได้ 1.69 พันล้านบาท คิดเป็น 67.40% ของเป้าทั้งปี ซึ่งหมายถึงไตรมาส 4/2564 ต้องทำได้ถึง 815 ล้านบาท โดยทางฝ่ายวิจัยมองว่ามีโอกาสไม่ได้ตามเป้า
ขณะที่บริษัทมีกำไรสุทธิงวด 9 เดือนแรกของปี 2564 เท่ากับ 164 ล้านบาท เพิ่มขึ้น 234.70% จากงวดเดียวกันของปีก่อน คิดเป็นสัดส่วน 76% ของประมาณการทั้งปี สำหรับแนวโน้มกำไรไตรมาส 4/2564 คาดจะกลับมาฟื้นตัวอีกครั้ง เบื้องต้นทางฝ่ายวิจัยคาดไว้เพียง 51 ล้านบาท
นอกจากนี้บริษัทยังมั่นใจต่อการเติบโตในปี 2565 จากคำสั่งซื้อที่ดีต่อเนื่อง โดยตั้งเป้ารายได้ปีหน้า เพิ่มขึ้น 27% จากงวดเดียวกันของปีก่อน เป็น 3.30 พันล้านบาท ซึ่งผู้บริหารแจ้งว่า Secured ไปแล้ว 80% และอยู่ระหว่างมองหาทำเลที่ตั้งโรงงานแห่งที่ 2 เพื่อใช้ขยายกำลังการผลิตในอีก 2 ปีข้างหน้า และเป็นการกระจายความเสี่ยงจากการมีโรงงานเดียว สำหรับทาฝ่ายวิจัยยังมองว่ามีโอกาสที่จะทำได้ และยังต้องติดตามต่อไป
ทั้งนี้ทางฝ่ายวิจัยยังคงประมาณการกำไรสุทธิปี 2564 ไว้ตามเดิมที่ 217 ล้านบาท เพิ่มขึ้น 166.40% จากงวดเดียวกันของปีก่อน และในปี 2565 ไว้ตามเดิมที่ 289 ล้านบาท เพิ่มขึ้น 33.10% จากงวดเดียวกันของปีก่อน และคงราคาเป้าหมายปี 2565 ที่ 8 บาท (อิงค่า PE เดิม 25 เท่า) ยังมี Upside 24% คงคำแนะนำ “ซื้อ”